คิวอี3หนุนกองทุนรวมโต17%
มอร์นิ่งสตาร์ เผยกองทุนรวมไตรมาส 3 เติบโต-ผลตอบแทนดี อานิสงส์เงินไหลเข้าจากมาตรการคิวอี 3 กองทุนหุ้นไทยแจกกำไรสูง
10 ต.ค. 2555

มอร์นิ่งสตาร์ เผยกองทุนรวมไตรมาส 3 เติบโต-ผลตอบแทนดี อานิสงส์เงินไหลเข้าจากมาตรการคิวอี 3 กองทุนหุ้นไทยแจกกำไรสูง




นายกิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสริช (ประเทศไทย) เปิดเผยว่า ภาพรวมอุตสาหกรรมกองทุนรวมในไตรมาส 3 ปี 2555 ได้รับอานิสงส์จากมาตรการกระตุ้นเศรษฐกิจเชิงปริมาณ (คิวอี) รอบ 3 ของสหรัฐ ส่งผลให้กองทุนรวมเติบโตต่อเนื่อง ณ สิ้นเดือนก.ย.2555 มีมูลค่าสินทรัพย์สุทธิอยู่ที่ประมาณ 2.4 ล้านล้านบาท เพิ่มขึ้น 3.56 แสนล้านบาทหรือ 17.14% จากสิ้นปีที่ผ่านมาอยู่ที่ 2.08 ล้านล้านบาท 
“ภาพรวมยังเติบโตจากกองทุนรวมตราสารหนี้ที่กำหนดอายุการลงทุน (เทอมฟันด์) ซึ่งปัจจุบันให้ผลตอบแทนเฉลี่ย 2.3% ขณะที่กองทุนรวมอสังหาริมทรัพย์กลับมาได้รับความนิยมอีกครั้งและหลายกองทุนนอกจากจะให้ผลตอบแทนในรูปแบบเงินปันผลที่ดีแล้วยังให้ผลตอบแทนจากส่วนต่างราคาหน่วยลงทุนที่ปรับตัวเพิ่มขึ้น”นายกิตติคุณ กล่าว
สำหรับผลตอบแทนเฉลี่ยของกองทุนทุกประเภทเป็นบวกทั้งหมดในไตรมาส 3 โดยกองทุนหุ้นไทยโดดเด่นที่สุด ซึ่งกองทุนที่ลงทุนในหุ้นขนาดกลางและเล็กผลตอบแทนเฉลี่ยกว่า 13.02% รวมทั้งปีอยู่ที่ 32.69% กองทุนขนาดใหญ่เฉลี่ย 9.88% รวมทั้งปี 27.69% ขณะที่กองทุนหุ้นทั่วโลกเฉลี่ย 4.77% ตลาดหุ้นเกิดใหม่เฉลี่ย 5.12% ตลาดหุ้นเอเชียแปซิฟิค ยกเว้นญี่ปุ่น เฉลี่ย 4.1% ส่วนกองทุนทองคำเฉลี่ย 10.63% แต่ทั้งปีนี้อยู่ที่ 6.48% กองทุนน้ำมันเฉลี่ย 5.61% แต่ทั้งปียังติดลบ 10.47%
ทั้งนี้ ตลาดหุ้นไทย 9 เดือนแรกให้ผลตอบแทน 26.67% สูงเป็นอันดับสองของโลก เป็นรองตลาดหุ้นตุรกีเพิ่มขึ้น 28.26%